**Αριστοφάνης, «Θεσμοφοριάζουσαι»**[**[1]**](http://mathiteia.pbworks.com/w/page/83654353/%CE%97%20%CE%93%CE%A5%CE%9D%CE%91%CE%99%CE%9A%CE%91%20%CE%A3%CE%A4%CE%97%CE%9D%20%CE%9A%CE%A9%CE%9C%CE%A9%CE%94%CE%99%CE%91#_ftn1)**[απόσπασμα]**

**ΧΟΡΟΣ**

Ησυχία. Ας κάνουμε όλες ησυχία. Προσέξτε τι θα πει.

Να, βήχει όπως κάνουν στην αρχή οι ρήτορες.

Χωρίς αμφιβολία θα μας πει πολλά.

**ΓΥΝΑΙΚΑ Α΄**

Πήρα το λόγο να μιλήσω, γυναίκες,

όχι επειδή μ' έσπρωξε κάποια φιλοδοξία

- αυτό το ορκίζομαι, μα τις θεές -

δεν αντέχω όμως τόσα χρόνια να βλέπω

να μας λοιδορεί τις γυναίκες ο Ευριπίδης

ο γιος της μανάβισσας

και να μας ταπεινώνει τόσο πολύ.

Τι δεν μας σέρνει η γλώσσα του!

Όπου να βρει τρεις θεατές και θεατρίνους

μας πασαλείφει για καλά με ό,τι έχει.

Μας λέει ότι απατάμε τους άντρες μας

ότι θέλουμε πολύ να πηγαίνουμε με άλλους,

μπεκρούδες μας ανεβάζει και ψεύτρες

φλύαρες και προδότρες,

ότι είμαστε αρρώστια και πανούκλα των αντρών!

 Και οι άντρες μας που επιστρέφουν από το θέατρο

μας στραβοκοιτούν και ψάχνουν να βρουν

που έχουμε κρυμμένο τον εραστή μας.

Και όσα κάναμε πιο πριν, δεν τα μπορούμε τώρα

γιατί τους τα είπε και ψυλλιάζονται -

τους τα έμαθε τα καμώματά μας.

Έτσι τώρα όποια μας πλέκει στεφάνι

τη λένε ερωτευμένη

κι αν της πέσει κατσαρόλα καθώς πηγαινοέρχεται,

ο άντρας της τη ρωτά

"γιατί σου 'πεσε η χύτρα;

Ο νους σου είναι στον Κορίνθιο;"

Κι όταν αρρωστήσει κάποια, με πονηριά ο αδερφός της λέει:

"Δεν μου αρέσει, το χρώμα που έχει".

Αν κάποια στείρα θέλει να δείξει για δικό της

παιδί που έχει αγοράσει από άλλη,

δεν μπορεί τώρα, καθώς παρακολουθούν τις κινήσεις της.

Κι οι γέροντες πιο πριν έπαιρναν μικρούλες,

αλλά μας ξεμπρόστιασε σ' αυτούς και τώρα

κανένας γέρος δεν παντρεύεται.

Θέατρο μας έκανε.

"Γέροντας παντρεύεται για να διαφεντεύεται", λέει.

Αυτός λοιπόν τους έκανε να βάζουν βουλοκέρια

κι αμπάρες στα δωμάτιά μας

και μας κλείνουν να μη βγούμε

και τρέφουν και σκυλιά, για να φοβόνται οι εραστές μας.

Και καλά αυτά, ας είναι. Τα άλλα όμως;

Εμείς πιο πριν κάναμε στο σπίτι κουμάντο

και βάζαμε χεράκι κρυφά και στο κρασί

και στο λάδι και στ' αλεύρι...

μα τώρα πάει, μας κόπηκαν όλα αυτά. Τώρα τα κλειδώνουν.

Έχουν κάτι πονηρά τρίδοντα κλειδάκια

κάτι λακωνικά, που δεν πάει αντικλείδι -

ενώ πριν μας ήταν εύκολο...

τρεις δραχμούλες μόνο φτάναν για ανοίξουμε και την πιο καλοκλειδωμένη πόρτα,

ενώ τώρα τους δασκάλεψε ο Ευριπίδης, αυτή η πληγή,

κι οι άντρες έχουν πάντα στο λαιμό τους κρεμασμένες,

κάτι φθαρμένες σφραγιδούλες, δεν τις βγάζουν ποτέ.

Γι' αυτό λοιπόν σας λέω να βρούμε τρόπο

ή με φαρμάκι ή αλλιώς

να τον ξεκάνουμε αυτόν που μας κατάστρεψε.

Αυτά τα λέω φανερά. Τα άλλα θα τα κρατήσω κρυφά

και θα τα καταθέσω στη γραμματεία.

[[1]](http://mathiteia.pbworks.com/w/page/83654353/%CE%97%20%CE%93%CE%A5%CE%9D%CE%91%CE%99%CE%9A%CE%91%20%CE%A3%CE%A4%CE%97%CE%9D%20%CE%9A%CE%A9%CE%9C%CE%A9%CE%94%CE%99%CE%91#_ftnref1) Οι ***Θεσμοφοριάζουσες*** είναι κωμωδία του Αριστοφάνη, που έγραψε και παρουσίασε το 411 π.Χ. πιθανότατα στα Μεγάλα Διονύσια. Είναι μια σάτιρα στο πρόσωπο και τα έργα του Ευριπίδη. Εκμεταλλευόμενος την αντιπάθεια του αρχαίου τραγικού για τις γυναίκες, τον παρουσιάζει να συγκρούεται με αυτές κατά τη διάρκεια της μεγάλης τους γιορτής, των Θεσμοφορίων.

ΠΗΓΗ: <http://www.scribd.com/doc/43375859/%CE%91%CE%A1%CE%99%CE%A3%CE%A4%CE%9F%CE%A6%CE%91%CE%9D%CE%97%CE%A3-%CE%91%CE%A0%CE%91%CE%9D%CE%A4%CE%91-%CE%A0%CE%95%CE%A1%CE%99%CE%95%CE%A7%CE%9F%CE%9C%CE%95%CE%9D%CE%91>